Alfredo Di Stéfano
Store norske leksikon,Sport og spill,Ballsport,Fotball,Søramerikansk fotball
Alfredo Di Stéfano var en argentinsk fotballspiller og manager fra Buenos Aires. Di Stéfano hadde en stor karriere i den spanske klubben Real Madrid, der han anses for å være den beste spilleren i klubbens historie.
Klubbkarriere  Alfredo Di Stéfano beynte sin profesjonelle karriere i River Plate i 1945 etter å ha spilt for diverse aldersbestemte lag. Han fikk sin debut på A-laget bare nitten år gammel, ble i klubben til 1953, ble seriemester to ganger og toppskårer i sesongen 1946/1947. Di Stéfano fikk 72 kamper og 53 mål for River Plate. I løpet av årene i River Plate var Di Stefano på utlån til argentinske Club Atlético Huracán (juli 1945–juni 1946) og colombianske Millonarios FC (juli 1949–juni 1953). Han står oppført med 25 kamper/5 mål for Huracán og 294 kamper/267 mål for Millonarios. I 1953 meldte han overgang til Real Madrid, der han var han med å vinne Europamesterskapet for klubblag fem år på rad, en rekord som fortsatt står. Di Stéfano var sammen med Francisco Gento og Ferenc Puskás de store stjernene på Real Madrid på 1950- og 1960-tallet. I 1957 og 1959 ble Di Stéfano kåret til årets beste spiller i Europa (Ballon d’Or), og fikk til sammen 396 kamper og 308 mål for Real Madrid. Di Stéfano forlot Real Madrid til fordel for Espanyol i 1964. Etter å ha spilt to sesonger for den katalanske klubben, notert seg for 60 kamper og 14 mål, avsluttet han sin karriere som fotballspiller sommeren 1966. Landslagskarriere Di Stéfano spilte sin første A-landskamp for Argentina i 1947. Han var med å vinne Copa América samme år. Di Stéfano fikk totalt seks kamper for Argentina. Under oppholdet i Madrid fikk han spansk statsborgerskap. Di Stéfano, som står oppført med 31 kamper for Spanias landslag, spilte ingen EM- eller VM-sluttspill. I 1963 ble han tatt ut på verdenslaget som spilte mot England på Wembley. Di Stéfano var kaptein for laget med blant andre Denis Law, Eusebio, Francisco Gento og Lev Jasjin. Managerkarriere Di Stéfano fikk sin første jobb som manager i 1967, for den spanske klubben Elche CF. Han var i Elche til 1968. Sesongen 1969/1970 trente han Boca Juniors, og vant både ligaen og cupen. Etter suksessen i Boca Juniors ble Di Stéfano hentet til Valencia CF, og hadde Mestalla som hjemmebane fra 1970 til 1974. Han ledet klubben til seier i La Liga sesongen 1970/1971, klubbens første ligaseier siden 1946/1947. Han var deretter manager for CD Castellón 1976–1977, Valencia 1979–1980, River Plate 1981–1982, Real Madrid 1982–1984, Boca Juniors 1985, Valencia 1986–1988 og Real Madrid 1990–1991. Meritter (som spiller)  Argentinsk seriemester (2): 1945, 1947 Colombiansk serimester (4): 1949, 1951, 1952, 1953 La Liga (8): 1954, 1955, 1957, 1958, 1961, 1962, 1963, 1964 Copa del Rey (1): 1962 Interkontinental cup (1): 1960 Serievinnercupen (5): 1956, 1957, 1958, 1959, 1960 Meritter (Som manager)  Argentinsk seriemester (1):1969/1970 Argentinsk cupmester (1):1969/1970 Supercopa de España (1): 1990 La Liga (1): 1970/1971 Les mer i Store norske leksikon Boca Juniors Diego Maradona Lionel Messi Eksterne lenker Real Madrid om Di Stéfano